Ақмола облысында қызылша жұқтыру 3,2 есеге өскен
DATE: 21:25, 28 Қараша 2023 | GMT +5
TITLE: Ақмола облысында қызылша жұқтыру 3,2 есеге өскен
URL: https://kaz.inform.kz/news/akmola-oblisinda-kizilsha-zhuktiru-32-esege-osken-cfffa5/
META: DATE: 21:25, 28 Қараша 2023 | GMT +5
TOTAL WORDS: 186
AUTHOR(S):
TEXT: Ақмола облысы бойынша санитарлық-эпидемиологиялық бақылау департаментінің басшысы Айнагүл Мусинаның мәліметінше, соңғы бірер айда өңірде қызылша жұқтырғандар саны артқан. – Жыл басынан бері Ақмола облысында қызылша жұқтырғандар саны 206 адамға жетсе, 139 жағдайда, эпидемиологиялық байланыс бойынша – 11, клиникалық – 24 расталды. Үшінші тоқсанда 11 жағдай тіркелді. Ал төртінші тоқсанның қазан және қараша айларында барлығы 26 жағдай анықталды. Бұл сәйкесінше үшінші тоқсанмен салыстырғанда 3, 2 есеге көп, – деді Айнагүл Мусина. Айтуынша, ауырғандардың 84, 8 пайызы қызылшаға қарсы екпе алмаған. Науқастардың 44 пайызы өздері немесе олардың атааналары бас тартқандықтан екпе алмаған. Облыс бойынша қосымша жаппай иммундауға 44 600 адам жатады, оның ішінде 6-10 айлық жас аралығындағы балалар. – 27 қарашадағы жағдай бойынша облыста 27 науқас ауруханаға жатқызылды. Барлығының жағдай орташа деңгейде, - деп толықтырды Айнагүл Мусина. Қазіргі кезде, облыста 11 500 мөлшер екпе бар, қараша айында 43 350 мөлшер және желтоқсан айында 3 250 мөлшер жеткізу жоспарланған. Облыс бойынша 1 жасқа дейінгі балаларды қызылшаға қарсы вакцинациямен қамту 83, 6 пайызды құрады, талап етілгені кемінде – 79, 2 пайыз. Вакцинациямен нысаналы топтың ішінен 9 963 бала қамтылды. Айта кетсек, бұдан бұрын Қазақстанда қызылша өршіп тұрғаны туралы жазған едік
